烏𣡶角行
作者：釋居簡
朝代：宋

paragraphs: 村村花柳春菲菲，烏𣡶聲動清晝遲。
梅花噎噎不成弄，黄鍾大呂相因依。
川平野闊牛背穩，水坳山曲人煙稀。
一聲一聲斷復續，十十五五喧牧兒。
四郊喚得墮農起，不作陽關腸斷聲。
凄其道傍駐馬遠，游子往往不減陽關悲。
此聲豈解令人悲，朝燕暮越遠別離。
亦復豈能使人喜，蕢桴土鼓相酣嘻。
於戲此樂吾獨知，尚記天台委羽破雨開林扉。
自鞭觳觫耦沮溺，白水沒膝同扶犁。
是非利害不到耳，終日聽此嗚嗚吹。
風淳調古相浹洽，不與市道趨澆漓。
朅來脚踏軟紅陌，不聞此曲聞此詩。
借翁語險久不和，邇來作者如塤箎。
塤箎雖美與時背，豈若烏𣡶方適時。